钦定古今图书集成/理学汇编/学行典/第193卷 > 徐植
## 钦定古今图书集成/理学汇编/学行典/第193卷 > 徐植

按《常熟县志》：徐植，字元芳。父彦达，掌乡赋，狃于元季
弊政，赋入后期，法当刑。植时年甫十八，赴所司自陈，
引为己罪，所司不能夺，遂其请。临刑有诗曰：“父母恩
同日月高，愿将一死报劬劳。三杯白酒浓于鸩，七尺
青丝利似刀。风送断魂归故里，月移枯骨葬荒郊。遥
知亲族偏怜我，泪洒西风湿布袍。”邑人王廷珪为作
《孝子传》。